b'\n_START_ARTICLE_\nSuperisligaen\n_START_SECTION_\nHold\n_START_PARAGRAPH_\nSuperisligaen har deltagelse af de klubber, der har f\xc3\xa5et tildelt ligalicens af Danmarks Ishockey Unions licensudvalg. Siden 1988 har antallet af hold i ligaen varieret fra otte til elleve hold.\n_START_SECTION_\nSlutspil\n_START_PARAGRAPH_\nGrundspillets otte bedst placerede hold g\xc3\xa5r videre til slutspillet, der afvikles som en cupturnering. De otte hold i kvartfinalerne parres i fire opg\xc3\xb8r, hvor de fire h\xc3\xb8jst seedede hold selv v\xc3\xa6lger deres modstander blandt de fire lavest seedede hold, og opg\xc3\xb8rene afvikles bedst af syv kampe. Vinderne af kvartfinaleserierne g\xc3\xa5r videre til semifinalerne, der ligeledes afvikles bedst af syv kampe, og hvor det h\xc3\xb8jst seedede hold selv v\xc3\xa6lger sin modstander blandt de to lavest seedede tilbagev\xc3\xa6rende hold. De to vindere af semifinalerne m\xc3\xb8des i finalen, som ogs\xc3\xa5 afvikles bedst af syv kampe, mens de to tabere spiller om bronzemedaljerne i et opg\xc3\xb8r over to kampe, hvor den samlede m\xc3\xa5lscore afg\xc3\xb8r._NEWLINE_I slutspilsserierne m\xc3\xb8des holdene skiftevis p\xc3\xa5 hjemme- og udebane. I opg\xc3\xb8r bedst af syv kampe spiller det h\xc3\xb8jst seedede hold p\xc3\xa5 hjemmebane i kamp 1, 3, 5 og 7, mens det lavest seedede hold har hjemmebane i de \xc3\xb8vrige kampe i serien. I slutspilskampe, hvor der ikke er fundet en afg\xc3\xb8relse efter ordin\xc3\xa6r spilletid, spilles der sudden death med fire markspillere og en m\xc3\xa5lmand p\xc3\xa5 hvert hold indtil f\xc3\xb8rst scorede m\xc3\xa5l i perioder \xc3\xa0 20 minutter. Der er s\xc3\xa5ledes i teorien ikke nogen \xc3\xb8vre gr\xc3\xa6nse for hvor lang en slutspilskamp kan blive.\n_START_SECTION_\nPlaceringer\n_START_PARAGRAPH_\nHoldene har gennem s\xc3\xa6sonerne opn\xc3\xa5et f\xc3\xb8lgende placeringer i ligaen. Placeringerne er angivet efter evt. slutspil. For hold, der er sl\xc3\xa5et ud af slutspillet p\xc3\xa5 samme stadium uden efterf\xc3\xb8lgende placeringskampe, f.eks. i kvartfinalerne, er deres placeringer afgjort ud fra placeringen i det foreg\xc3\xa5ende grundspil.'